text: Sørgeoptog i Juelsminde
  25 april 2013 kl. 18.59
  Unge i omkring 80 biler kørte torsdag aften i sørgeoptog fra Juelsminde til Nebsager Kirke i Hornsyld for at mindes deres to kammerater, Rasmus Banke Jørgensen og Jacob Hjerrild, der formodes druknede.
  De sejlede ud fra Juelsminde i en stor gummibåd mandag aften, og siden er de ikke set.
  Under en stor eftersøgning under ledelse af Søværnets Operative Kommando blev gummibåden fundet ved Endelave i Kattegat af mandskabet på et fragtskib. Båden var punkteret, og det meste af den lå under havoverfladen.
  - Vi er mange nære venner, der er meget berørt af det her. Vi har arrangeret sørgeoptoget i sympati med forældrene i de her svære tider, sagde Mathias Larsen, som havde været med til at samle de unge til sørgeoptoget.
  Mange af bilerne var beklædt med grønne bånd.
  - Det betyder håb. Vi håber, de er derude et sted, forklarede Mathias Larsen.
  Sørgeoptoget sluttede med en andagt i kirken.
  Se de sene nyheder i TV SYD 22.20.
  